
Comisia pentru buget, finanţe şi bănci

Bucureşti,   5.02.2004

Nr. 22/27

Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr.91/2003 privind organizarea Gărzii Financiare, cu care comisia noastră a fost sesizată în fond cu adresa Biroului Permanent nr.P.L.741 din 3 februarie 2004.

PREŞEDINTE,

Prof. dr. Florin Georgescu

Comisia pentru buget, finanţe şi bănci

Bucureşti  5.02.2004

Nr.22/27

RAPORT

asupra proiectului de Lege pentru aprobarea Ordonanţei de urgenţă a Guvernului nr.91/2003 privind organizarea Gărzii Financiare
Cu adresa nr.741 din 3 februarie 2004, Biroul Permanent, conform art.89 şi 107 din Regulamentul Camerei Deputaţilor, a sesizat, pentru examinare şi avizare în fond, în procedură de urgenţă, Comisia pentru buget, finanţe şi bănci cu proiectul de Lege pentru aprobarea Ordonanţei de urgenţă a Guvernului nr.91/2003 privind organizarea Gărzii Financiare. 

La întocmirea raportului s-a avut în vedere avizul Comisiei pentru administraţie publică, amenajarea teritoriului şi echilibru ecologic, Comisiei juridice, de disciplină şi imunităţi, precum şi avizul Consiliului Legislativ.

La lucrările comisiei au participat 24 deputaţi, din totalul de 26 membri ai comisiei.

Prezentul proiect de Lege are ca obiect de reglementare organizarea Gărzii Financiare, instituţie publică de control financiar cu personalitate juridică, în subordinea Autorităţii Naţionale de Control, potrivit art.16 alin.(5) din Ordonanţa de urgenţă a Guvernului nr.64/2003.

Potrivit prevederilor constituţionale, proiectul de lege face parte din categoria legilor organice.

La lucrările comisiei au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, reprezentanţii Ministerului Finanţelor Publice precum şi ai Gărzii Financiare domnul Marian Paşulea - Comisar general al Gărzii Financiare şi domnul Florea Viorel – Comisar al Gărzii Financiare, care au susţinut forma rezultată din prezentul raport.

I. AMENDAMENTE ADMISE

În urma dezbaterii în comisie, proiectul de lege se aprobă cu următoarele amendamente:

Nr.

crt.
Text iniţial


Text propus de Comisie
Motivare
Camera Decizională

1.
1. La articolul 1, alineatul (3) va avea următorul cuprins:

„(3) Garda Financiară exercită controlul operativ şi inopinat privind prevenirea, descoperirea şi combaterea oricăror acte şi fapte din domeniul economic, financiar şi vamal care au ca efect evaziunea şi frauda fiscală, cu excepţia controlului fiscal.”

(forma adoptată de Senat)
1. La articolul 1, alineatul (3) va avea următorul cuprins:

„(3) Garda Financiară exercită controlul operativ şi inopinat privind prevenirea, descoperirea şi combaterea oricăror acte şi fapte care au ca efect evaziunea şi frauda fiscală cu excepţia stabilirii diferenţelor de impozite, taxe şi contribuţii, precum şi a dobânzilor şi penalităţilor aferente acestora, a urmăririi, încasării veniturilor bugetare şi soluţionării contestaţiilor.”
Pentru a permite întocmirea de acte constatatoare privind actele şi faptele care au avut ca efect evaziunea şi frauda fiscală în vederea înaintării acestora organelor de urmărire penală şi inspecţiei fiscale.
Camera Deputaţilor

2.
3. La articolul 5, alineatul (1) va avea următorul cuprins:

„(1) Garda Financiară, în exercitarea atribuţiilor proprii, încheie acte de control operativ şi inopinat, constată prin proces-verbal contravenţiile săvârşite şi aplică amenzile legale. În exercitarea controalelor operative şi inopinate se păstrează competenţele Gărzii Financiare în aplicarea măsurilor şi sancţiunilor avute până la data prezentei ordonanţe de urgenţă, cu excepţia controlului fiscal”.

(forma adoptată de Senat)
3. La articolul 5, alineatul (1) va avea următorul cuprins:

„(1) Garda Financiară, în exercitarea atribuţiilor proprii, încheie ca urmare a controalelor operative şi inopinate acte de control prin care constată contravenţiile săvârşite şi aplică sancţiunile stabilite de lege, inclusiv cele prevăzute în competenţa Ministerului Finanţelor Publice, cu excepţiile specificate la art.1 alin.(3)”
Pentru a permite întocmirea de acte constatatoare privind actele şi faptele care au avut ca efect evaziunea şi frauda fiscală în vederea înaintării acestora organelor de urmărire penală şi inspecţiei fiscale.

Pentru conformitatea şi definirea mai exactă a noţiunii de sancţiune, folosită în cadrul Ordonanţa de urgenţă a Guvernului nr.91/2003 art.7 lit.i), care include în conţinutul său pe lângă amendă şi alte măsuri complementare stabilite prin OG nr.2/2001 privind regimul juridic al contravenţiilor, precum şi faptul că sancţiunile se aplică de organul constatator care trebuie să se încadreze în termenul legal de aplicare a sancţiunii.
Camera Deputaţilor

3.
Art.7.lit.f)

„f) să constate acte şi fapte care au avut ca efect evaziunea şi frauda fiscală, să solicite organelor fiscale stabilirea obligaţiilor fiscale în întregime datorate, să ceară organelor de executare competente, potrivit Ordonanţei Guvernului nr.61/2002 privind colectarea creanţelor bugetare, republicată, cu modificările ulterioare, luarea măsurilor asigurătorii, ori de câte ori există pericolul ca debitorul să se sustragă de la urmărire sau să îşi ascundă ori să îşi risipească averea şi să sesizeze, după caz, organele de urmărire penală;”

(text ordonanţă)


Litera f) a articolului 7 va avea următorul cuprins:
„f) să constate acte şi fapte care au avut ca efect evaziunea şi frauda fiscală, să solicite organelor fiscale stabilirea obligaţiilor fiscale în întregime datorate, să ceară organelor de executare competente, potrivit Ordonanţei de urgenţă Guvernului nr.91/2003 privind organizarea Gărzii Financiare, luarea măsurilor asigurătorii, ori de câte ori există pericolul ca debitorul să se sustragă de la urmărire sau să îşi ascundă ori să îşi risipească averea şi să sesizeze, după caz, organele de urmărire penală;”
Ordonanţa Guvernului nr.61/2002 este abrogată prin Ordonanţa Guvernului nr.92/2003 privind Codul de procedură fiscală.
Camera Deputaţilor

4.
5. La articolul 13, alineatul (1) va avea următorul cuprins:

„(1) Personalul gărzii Financiare beneficiază de stimulente în procent de până la 15% din sumele încasate pentru bugetul statului ca urmare a controlului, reprezentând amenzi şi sume confiscate, şi în procent de până la 7% din sumele provenite din valorificarea bunurilor rezultate din confiscări, după deducerea cheltuielilor efectuate în vederea valorificării, în condiţiile prezentei Ordonanţe de urgenţă şi ale Legii nr.40/1991 cu privire la salarizarea Preşedintelui şi Guvernului României, precum şi a personalului Preşedinţiei, Guvernului şi al celorlalte organe ale puterii executive, republicată, cu modificările şi completările ulterioare.”

(forma adoptată de Senat)


5. La articolul 13 alineatul (1) va avea următorul cuprins:

„(1) Personalul gărzii Financiare beneficiază de stimulente în procent de 15%, din sumele încasate pentru bugetul statului ca urmare a controlului reprezentând amenzi şi sume confiscate şi în procent de 7% din sumele provenite din valorificarea bunurilor rezultate din confiscări, după deducerea cheltuielilor efectuate în scopul valorificării acestora.”


Pentru a se evita arbitrariul şi pentru o deplină concordanţă cu prevederile H.G. nr.1538/2003 privind organizarea şi funcţionarea Gărzii Financiare.
Camera Deputaţilor

5.
Art.16 alin.(1)

„(1) Pentru îndeplinirea atribuţiilor stabilite prin lege, Garda Financiară are acces la informaţiile necesare, în mod operativ şi gratuit de la Autoritatea Naţională pentru Protecţia Consumatorilor, Oficiul Naţional al Registrului Comerţului, Direcţia Generală a Vămilor, direcţiile generale ale finanţelor publice judeţene, Inspectoratul General al Poliţiei de Frontieră, Direcţia Generală de Evidenţă Informatizată a Persoanei, Serviciul Paşapoarte din cadrul Ministerului Administraţiei şi Internelor, precum şi de la instituţiile financiar-bancare, în condiţiile legii.”

(text ordonanţă)
Alienatul (1) al articolului 16 va avea următorul cuprins:

„(1) Pentru îndeplinirea atribuţiilor stabilite prin lege, Garda Financiară are acces la informaţiile necesare, în mod operativ şi gratuit de la Autoritatea Naţională pentru Protecţia Consumatorilor, Oficiul Naţional al Registrului Comerţului, Autoritatea Naţională Vamală, Agenţia Naţională de Administrare Fiscală,  Inspectoratul General al Poliţiei de Frontieră, Direcţia Generală de Evidenţă Informatizată a Persoanei, Serviciul Paşapoarte din cadrul Ministerului Administraţiei şi Internelor, precum şi de la instituţiile financiar-bancare, în condiţiile legii.”


Datorită schimbării denumirii instituţiei respective.
Camera Deputaţilor

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

Consilieri parlamentari:

Onete Alexandru

Bărdiţă Mariana

